ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/25/EΚ για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχήςt ΤΡΟΠΟΠΟΙΗΣΗ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφο 2 της Συνθήκης ΕΚ

2000/0262 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/25/EΚ για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχήςt

1. Εισαγωγη

Το άρθρο 251, παράγραφος 2, τρίτο εδάφιο, σημείο (γ) της Συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει παρακάτω τη γνώμη της σχετικά με τις 17 τροπολογίες που πρότεινε το Κοινοβούλιο.

2. Ιστορικο

Υποβολή της πρότασης στο Συμβούλιο και στο Ευρωπαϊκό Κοινοβούλιο - COM(2000)639 - 2000/0262 (COD) - σύμφωνα με τα άρθρα 251 παράγραφος 2 και 95 της Συνθήκης // 12 Oκτωβρίου 2000

Γνωμοδότηση της Οικονομικής και Κοινωνικής Επιτροπής // 28-29 Mαρτίου 2001

Γνωμοδότηση του Ευρωπαϊκού Κοινοβουλίου - πρώτη ανάγνωση // 5 Ιουλίου 2001

Τροποποιημένη πρόταση της Επιτροπής // 31 Oκτωβρίου 2001

Έγκριση της κοινής θέσης του Συμβουλίου // 22 Aπριλίου 2002

Γνωμοδότηση του Ευρωπαϊκού Κοινοβουλίου - δεύτερη ανάγνωση // 26 Σεπτεμβρίου 2002

3. Σκοποσ τησ προτασησ

Η πρόταση θεσπίζει εναρμονισμένες διατάξεις για τις εκπομπές καυσαερίων και θορύβου από μηχανές σκαφών αναψυχής. Περιλαμβάνει επίσης ορισμένες τροποποιήσεις στις κατασκευαστικές πτυχές των σκαφών αναψυχής που καλύπτονται από την εν λόγω οδηγία (π.χ., την υπαγωγή των jet-ski στο πεδίο εφαρμογής της αρχικής οδηγίας).

4. Γνωμη τησ επιτροπησ σχετικα με τισ τροπολογιεσ που ψηφισε το κοινοβουλιο

4.1. Τροπολογίες που γίνονται δεκτές από την Επιτροπή (αριθ. 6, 14 και 21)

* Οι τροπολογίες 6 και 21 γίνονται δεκτές, καθόσον προσφέρουν συντακτική συνοχή με την ορολογία που χρησιμοποιείται αλλού στην κοινή θέση όσον αφορά τη "διάθεση στην αγορά και/ή τη θέση σε λειτουργία".

* Η τροπολογία 14 σχετικά με την ανοχή των 3dB όσον αφορά τα όρια θορύβου γίνεται δεκτή, καθόσον επιβεβαιώνει εκ νέου τη διάταξη στην αρχική πρόταση της Επιτροπής σχετικά με την εφαρμογή της ανοχής αυτής για όλα τα είδη των κινητήρων.

4.2. Τροπολογίες που δεν γίνονται δεκτές από την Επιτροπή (αριθ. 2, 3, 4, 5, 7, 8, 9, 10, 12, 15, 17, 18, 19 και 24)

* Η Επιτροπή δεν μπορεί να αποδεχθεί τις τροπολογίες 2 και 7, που επιχειρούν να αποκλείσουν τα σκάφη ιδιωτικής χρήσης που υφίστανται σημαντικές μετατροπές από τις απαιτήσεις για την εκπομπή θορύβου. Σημαντική μετατροπή του σκάφους, σύμφωνα με τον ορισμό της οδηγίας, σημαίνει αλλαγή του προωστικού μέσου ή σημαντική τροποποίηση της μηχανής ή μετατροπή του σκάφους σε τέτοιο βαθμό ώστε να μπορεί να θεωρηθεί νέο σκάφος. Σε όλες αυτές τις καταστάσεις είναι απόλυτα δικαιολογημένη η απαίτηση ότι ο νέος ή τροποποιημένος κινητήρας πρέπει να πληροί τις απαιτήσεις για την εκπομπή θορύβου, ανεξαρτήτως του αν το σκάφος θα διατεθεί στην κοινοτική αγορά εντός 5 ετών από τη μετασκευή του ή όχι.

* Η τροπολογία 3, που ζητεί τη θέσπιση εθνικών πολιτικών στήριξης για την ενθάρρυνση της χρήσης συνθετικών βιοαποικοδομίσιμων λιπαντικών ουσιών, καθώς και την καθιέρωση μέτρων σε κοινοτικό επίπεδο κατά την αναθεώρηση της οδηγίας, δεν μπορεί να γίνει δεκτή. Το θέμα της ενθάρρυνσης περισσότερο φιλικών προς το περιβάλλον τεχνικών αναγνωρίζεται και κατοχυρώνεται στο λεπτομερέστερο και περιεκτικότερο άρθρο 2. Συνεπώς, δεν κρίνεται αναγκαίο να συμπεριληφθεί σε αιτιολογική σκέψη μια ειδική σύσταση για κοινοτικά περιβαλλοντικά μέτρα σε συγκεκριμένο τομέα (βιοαποικοδομήσιμες λιπαντικές ουσίες).

* Οι τροπολογίες 4, 5 και 12 που προβλέπουν τη διαγραφή των διατάξεων σχετικά με την επιτροπολογία είναι αντίθετες προς τις αρχές της απόφασης του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (1999/468/EΚ). Συνεπώς, οι τροπολογίες αυτές δεν γίνονται δεκτές.

* Η ανάγκη να αποκλειστούν τα ατμοκίνητα σκάφη από τις σχεδιαστικές και κατασκευαστικές απαιτήσεις της οδηγίας, όπως προτείνεται στην τροπολογία 8, δεν θεμελιώνεται από επαρκείς αποδείξεις. Συνεπώς, η εν λόγω τροπολογία δεν μπορεί να γίνει δεκτή.

* Ο τροπολογίες 9 και 10 έχουν ως στόχο την εξαίρεση των σκαφών που ναυπηγούνται για ίδια χρήση από τις απαιτήσεις για τις εκπομπές καυσαερίων. Οι τροπολογίες αυτές δεν γίνονται δεκτές, καθόσον την ευθύνη για απόδειξη της συμμόρφωσης προς τις απαιτήσεις για τις εκπομπές καυσαερίων έχουν οι κατασκευαστές των κινητήρων και όχι τα άτομα που κατασκευάζουν σκάφη για ίδια χρήση.

* Η τροπολογία 15 δεν μπορεί να γίνει δεκτή, καθόσον περιορίζει τον αριθμό των σκαφών αναψυχής που μπορούν να κάνουν χρήση της εναλλακτικής μεθόδου για την απόδειξη της συμμόρφωσης προς τις απαιτήσεις για το θόρυβο και συνεπώς είναι σε ανακολουθία με την υπόλοιπη πρόταση.

* Οι τροπολογίες 17, 18, 19 και 24 επιδιώκουν την αλλαγή του χρόνου και του πεδίου των μελλοντικών εργασιών της Επιτροπής για την περαιτέρω μείωση των εκπομπών και την αναθεώρηση των κατηγοριών σχεδιασμού σκαφών. Δεν μπορούν να γίνουν δεκτές, καθόσον θα επέβαλαν ιδιαίτερα αυστηρές δεσμεύσεις στην Επιτροπή και θα περιόριζαν το δικαίωμα πρωτοβουλίας της.

5. Συμπερασμα

Σύμφωνα με το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρόταση όπως καθορίζεται ανωτέρω.